Veg vir gesin en sterf | Farm Murders
October 18, 2009, 12:27 am
Me. Nicole Grobler en haar seun, Marcél.
’n Pretoriase man is dood nadat hy in die kop geskiet is terwyl hy baklei het om sy huismense teen aanvallers te beskerm.
“Hy sou altyd help. Hy was ’n positiewe mens. Hy was my lewe,” het me. Nicole Grobler gister gesê enkele ure nadat sy haar vriend, mnr. Gert Wandrag (47), dood in hul huis in Doornpoort sien lê het.
Hulle was gister omstreeks 04:00 aan die slaap toe Wandrag wakker geword het van twee rowers wat in hul slaapkamer staan, het sy vertel.
“ ‘Jou donner, wat maak julle hier’ het hy vir die rowers geskree en hulle in die gang af gejaag.”
Grobler se 16-jarige seun, Marcél, het op die sitkamerbank geslaap en wakker geword toe die rowers die oorhand gekry het.
“Hulle het oom Gert aanhoudend met ’n stoel oor die kop geslaan,” het hy gesê.
’n Skoot is afgevuur en Marcél het na die kamer gehardloop waar sy ma en suster, Nadine (13), was.
Wandrag se susterskinders, mnr. DC (23) en me. Carmen Cronjé (26), het in die ander kamer geslaap.
Hulle het in Pretoria gekuier om ’n troue by te woon en almal het eers omstreeks 03:00 gaan slaap.
“Ek het dadelik na hul kamer gehardloop om hulle te waarsku, maar hulle het gelukkig reeds die deur toegedruk,” het me. Grobler gesê.
“Ons het toe in die badkamer gaan wegkruip. Ek het aan die wasbak vasgeklou en gebid dat hulle nie daar inkom nie.
“Ons het die polisie gebel en toe ek die polisiekar sien, het ek by die venster uitgehang en om hulp geskree.
“Toe dit uiteindelik stil was het ek uitgehardloop. Hy het net daar gelê met sy gesig op die grond.
“Carmen moes my net terughou. Sy het gesê hy is klaar by Liewe Jesus.”
Die rowers het twee skootrekenaars, ’n kamera, ’n paar selfone en ’n beursie met R15 in gesteel.
Die gesin se twee worshonde is ’n rukkie gelede vergiftig.
Marcél het eers later gister besef daar is ’n koeëlmerk in die muur langs die bank waar hy geslaap het.
Nadine was gister nog baie geskok.
“Sy voel baie skuldig omdat sy en Gert kort vantevore gestry het. Maar sy het vir hom gesê sy’s jammer en lief vir hom,” het haar ma gesê.
DC was gister by sy ouerhuis op Potchefstroom. Sy pa, mnr. Danie Cronjé, het gesê dit is “nie lekker om jou seun, wat al ’n man is, te sien huil nie”.
“Waar gaan dit alles eindig? En dít alles vir ’n selfoon.”
Volgens hom het Carmen waarskynlik haar broer se lewe gered deur die kamerdeur toe te hou.
“DC wou net uithardloop na die sitkamer.”
Insp. Ben Strydom, polisiewoordvoerder, het gesê die moordenaars het by die huis ingekom deur die diefwering by die eetkamer oop te buig.
Die moordenaars is nog op vrye voete.